《梁台城歌》
清代·王安修

东西华门血没腕，湘东一目倚柱观。掘尾狗子何太狂，斗盐置腹免肉烂。

江南老公自贻患，晋阳小儿知合变。亡猿贾祸及林木，朱异纳金萧傅谏。

闭桁反袍临贺王，可怜羊侃来酣战。王谢门高良非偶，溧阳何意持红线。

净居索蜜雀鷇空，永福赍咨泪如霰。三度舍身此日休，百万为鱼悲淮甸。

毒螫满怀将自毙，况复一门亲戚叛。得失自我真何恨，盛衰过眼惊飞电。

台城蔓草积悲凉，野老荷锄耕废殿。钟山惨淡昏云烟，湖水黏天叫秋雁。

忆昔空函定上流，何来跛贼覆金瓯。天命暂归陈都督，终见王韶镇蒋州。

作者简介：王安修，初名文治，字后村，歙县人。诸生。有《后村诗集》、《吴越游草》。